text: Tom sejlbåd fundet ved Endelave
  11 maj 2011 kl. 19.04
  Søværnet har iværksat en omfattende eftersøgning efter en forsvunden sejler ved Endelave.
  Redningshelikoptere og flere skibe deltager i en storstilet eftersøgning efter en ældre sejler, som man frygter er faldet over bord fra sin sejlbåd.
  Onsdag eftermiddag blev der slået alarm fra færgen Endelave, hvorfra man havde set en tom sejlbåd drive rundt med sejlene sat, oplyser Søværnets Operative Kommando.
  Båden blev fundet omkring tre kilometer nordvest for Endelave By.
  - Vi har fra bekendte til bådens ejer fået at vide, at han skulle være ankommet til Tunø tirsdag klokken 10, siger vagtchef Svend Pedersen fra Sydøstjyllands Politi til ritzau.
  